Drone

**Drone** er et ubemannet luftfartøy, fartøy eller kjøretøy som kan styres enten autonomt, ved hjelp av innebygde systemer, eller fjernstyres av mennesker. Droner finnes i flere varianter og brukes på land, i lufta, på og under vann. Også innen romfart brukes droneteknologi.

De har et bredt spekter av bruksområder, som spenner fra hobbyflyvning til avanserte industrielle og militære oppgaver. De er utstyrt med sensorer, kameraer og kommunikasjonssystemer som gir høy grad av autonomi, enkelte har også kunstig intelligens som gjør den i stand til å lære.

Typer droner inkluderer luftbårne droner som benyttes mye av militæret til en rekke formål. Andre bruksområder er fotografering, logistikk, kartlegging og overvåkning. Overflatedroner er mest brukt til militære formål men også overvåking og logistikk. Undervannsdroner benyttes også mye innen det militære men også innen annet arbeid under vann. De blir mye benyttet til overvåking og forskning. Landbaserte droner brukes til logistikktjenester, militære operasjoner eller utforskning, som rovere på Mars. Innen romfart brukes droneteknologi på flere områder.

Bruksområde og størrelsen på droner varierer mye. Den norske drone-produsenten Prox Dynamics, senere solgt til amerikanske FLIR Systems, utviklet en liten drone «Black Hornet» som veier 32 gram, kan fly i dårlig vær og tåler ekstrem kulde og varme. Den har et vanlig kamera og et termisk kamera, og kan dermed overføre bilder og data på dagtid og om natten. Den har også en mindre variant, «Black Hornet Nano», på 18 gram. I andre ender av skalaen finner man droner som «RQ-4 Global Hawk» på 15 tonn, med lengde 14,5 meter, vingespenn: 39,9 meter og nyttelast på 4,2 tonn.

Det konkurreres også med sjøgående, landgående og luftdroner. Sjøgående droner konkurrerer innen hastighetsløp, presisjonsoppdrag og autonomi-utfordringer hvor man vurderer hvor godt autonome sjøgående droner kan navigere uten menneskelig inngripen. Landgående droner konkurrerer i racing og hinderløp i forskjellig terreng. Luftdroner konkurrerer i hastighet, hinderløyper og akrobatikk både utendørs og innendørs. En «RacerX» oppnådde toppfart på 289 km/t og en gjennomsnittlig fart på 263 km/t.

## Fiberoptisk drone
Mens droner vanligvis har blitt styrt ved hjelp av trådløse digitale signaler, er fiberoptiske droner tatt i bruk i krigen i Ukraina. Fiberoptiske droner er vesentlig bedre skjermet mot anti-droneteknologi som jamming. Den eneste måten å stanse dronen på er, med andre ord, å fysisk skade den, enten ved å klippe den fiberoptiske kabelen, skyte den ned eller fange den i et nett.
På dronekroppen har den flere kilometer med fiberoptisk kabel hengende etter seg, som fungerer som en direkte kobling til droneoperatøren.

## Norge
I Norge benyttes droner innen en rekke områder og det er en lang rekke norske produsenter. Et lite utvalg er Griff Aviation som utvikler tungløftdroner med unik kapasitet. Maritime Robotics har spesialiserer seg på sjødrone-teknologi og ubemannede båter, produsenten Robot Aviation har satset på droner for militære og industrielle formål. Blueye Robotics og Kongsberg Maritime fokuserer på undervannsdroner for kartlegging, forskning og inspeksjon.

Politiet og redningstjenester i Norge bruker droner i mange oppdrag som søk etter savnede og droner benyttes også til overvåkning av skredfare. Undervannsdroner brukes til overvåking av infrastruktur og miljø, de brukes også innen forskning. Droner brukes til å samle søppel som flyter på vannet. Clean Sea Solutions har utviklet «Aquadrone» som samle sammen søppelet og frakter det til en annen drone, «Aquapod», som tar imot søppelet.

### Droneoperatør
Den som betjener en drone kalles droneoperatør eller dronepilot. Det er forskjellig krav til droneoperatører for land, vann og luft og også innen størrelser og typer droner. Det er også regler for hvor og når man kan kjøre droner. Det er 16 år er aldersgrensen for å fly drone.

## Se også
* Autonome kjøretøy
* Drone (luftfartøy)
* Autonomt overflatefartøy
* Autonom undervannsfarkost
* Fjernstyrt undervannsfarkost
* Radiostyrt fly

## Referanser